Ulac tasekla deg umaḍal ur yesɛin ara tawsit n wungal, akken ula d timetti taqbaylit ula d nettat tesɛa tawsit-agi n wungal i d-yennulfan deg yiseggasen n 1980 deg tegnatin n lḥerṣ d umennuɣ acku deg tallit-nni tutlayt n Tmaziɣt tella megdult. Maca deg useggas n 1980 agdud aqbayli yerra-d nnehta seg wayen yeḍran deg-s, yerreẓ leqyud it-icudden yeffeɣ ɣer ubrid yeḍleb tamagit-is, adlis n Mulud At Mɛemmer “Isefra n leqbayel iqburen” d netta i d tasarut s wacu i d-teffeɣ tmaziɣt ɣer unnar, walan-tt leǧnas merra, xas ma ur d-yella ara deg-s aṭas n usiwseɛ, xerṣum yuɣal uqbayli tban tmagit-is, banen yizerfan-is, yezmer ad yemmeslay yerna ad d-yesnulfu ayen i as-yehwa s tutlayt-is tayemmat i yellan d taqbaylit.